Mevenst

Mevenst () is en Dörp in de Gemeen Worpsweed in’n Landkreis Oosterholt, Neddersassen. Binnen de Gemeen Worpsweed billt de Oort vondaag en egen polietsche Oortschop.

 Geografie 

De Oort liggt in dat Düvelsmoor. Dat Water ut dat Rebeed warrt över’n Mevenster Schippgraven un den Umbeek na de Hamm hen afföhrt.

De Naveröörd sünd Nee Sankt Jürgen in’n Noorden, Winkelmoor in’n Noordoosten, Slussdörp in’n Oosten, Adelsdorp in’n Süüdoosten, Bargdörp in’n Süden, Oosterweed un Weyerdeelen in’n Süüdwesten un Överhamm in’n Noordwesten.

 Historie 

Mevenst is 1782 as 1,5 Kilometer lang Stratendörp un Moorkolonie in dat Düvelsmoor grünnt worrn. In dat Moor, in dat de Oort anleggt worrn is, schall dat to de Tied en See geven hebben, bi den dat veel Meven geven hett. Dorvon kummt de Naam. De twete Deel von’n Naam (-st, -stedt) is in Analogie to en Reeg Geest-Öörd in de Ümgegend billt worrn (Tarmst, Hepst, Wilst etc.) un is egentlich untypisch för en Moordörp.

In’n Eersten Weltkrieg sünd 13 Soldaten ut Mevenst fullen oder vermisst un in’n Tweten Weltkrieg söss.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Worpsweed in’n Kanton Leendaal höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to de Moorvaagdie Huttenbusch in dat Amt Otterbarg tohöört un denn von 1852 bet 1885 to dat Amt Leendaal. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

1929 is de Gemeen Winkelmoor an Mevenst anslaten worrn. De Gemeen Mevenst is an’n 1. März 1974 mit de Gemeenreform in Neddersassen Deel von de Gemeen Worpsweed worrn. Mit dissen Dag is ut de Gemeen Mevenst denn de polietsche Oortschop Mevenst worrn, de en Oortsvörsteiher hett.

 Inwahnertall 

 Religion 

Mevenst is evangeelsch-luthersch präägt un höört to dat Kaspel von de Zion-Kark in Worpsweed.

För de Kathoolschen gifft dat in Worpsweed de Maria-Freden-Kapell, de to de Goden-Hirt-Kark in Leendaal höört. De Goden-Hirt-Kark höört siet 1. September 2012 to de Karkengemeen von de Hillige-Familie-Kark in Oosterholt-Scharmbeek.

 Oortsvörsteihers 

 –Januar 2014: Willi Räke
 Mai 2014–: Rolf Ernst

 Kultur 

En Denkmaal för de Fullenen ut de twee Weltkrieg’ steiht in Worpsweed an de Kark.

Dat Dörpgemeenschopshuus an’e Mevenstraat is 1993 trech worrn. Dat is in dat fröhere Schoolhuus ünnerbrocht.

 Verenen 

De Heimatvereen Mevenst/Winkelmoor is an’n 19. April 1985 grünnt worrn.

 Weertschop un Infrastruktur 

Mevenst hett en egene freewillige Füürwehr, de 1943 grünnt worrn is.

 Verkehr 

De Dörpstraat dör Mevenst is de Landsstraat 153, de in’n Süden na Worpsweed un op Leendaal to geiht un in’n Westen över Düvelsmoor na Pennigbüttel bi Oosterholt-Scharmbeek an de Bundsstraat 74. Na Noorden geiht von de L 153 de L 165 af, de över Huttenbusch un Oostersood na Korlshöben löppt. Över Nee Sankt Jürgen geiht de Kreisstraat 15 na Tarms.

De Opfohrt 16 Bremen-Noord op de Autobahn 27/270 liggt so 20 Kilometer in’n Süüdwesten von Mevenst an de B 74. De Opfohrt 17 Dreeeck Bremen-Industriehavens op de Autobahn 27/281 liggt lieker wied in’n Süüdwesten.

De nächste Bahnhoff is so bi 15 Kilometer wied weg in’n Westen de Bahnhoff Oosterholt-Scharmbeek an de Bahnlien Bremen–Bremerhoben. Von 1911 bet 1978 hett dat ok op de Bahnlien Stood–Oosterholt Personenverkehr geven. De Bahnhööv Weyerdeelen-Umbeek un Nee Sankt Jürgen legen all beid dicht bi Mevenst. Weyerdeelen-Umbeek an’t Süüdenn von dat Dörp un Nee Sankt Jürgen knapp een Kilometer in’n Noorden.

 Literatur 

 Dieter Meisner: 200 Jahre Mevenstedt. 1782–1982. Borgardt, Bremervöör 1982

 Footnoten 

Kategorie:Oort
Kategorie:Landkreis Oosterholt